**,,Gândește verde! Plantează! Fii responsabil!”**

 Elevii Școlii Gimnaziale ,,Grigore Antipa” Botoșani s-au alăturat şcolilor din România, în ***Campania Națională Ziua Verde a Eco- Școlilor din România***, organizată de Centrul Carpato-Danubian de Geoecologie, participând în data de  29.10.2021,  la activitatea comună de plantare a unui pom fructifer sau arbust. Chiar dacă erau în vacanță, elevii și-au manifestat dorința de a participa la această eco-acțiune, cei mai inimoși și săritori fiind elevii din clasa a VI a C.

 Cu entuziasm și voie bună, elevii au plantat împreună cu membrii familiei lor, în curtea sau grădina proprie, diverse soiuri de pomi fructiferi: meri, peri, pruni, cireși, caiși. Unii elevi au dorit să-și înfrumusețeze mediul ambiental plantând și specii de arbuși decorativi sau flori de toamnă. Elevii au considerat că a fost o activitate plăcută de socializare și relaționare cu cei din jur, într-o zi frumoasă de toamnă, plină de experiențe benefice pentru toți.

 Prin această activitate, organizată de profesor Lăcrămioara Cocuți, coordonator

Eco-Școală, s-a urmărit conştientizarea și responsabilizarea elevilor cu privire la necesitatea implicării directe în dezvoltarea spaţiilor verzi, dezvoltarea motivației și interesului pentru o calitate mai bună a vieții și un mediu mai sănătos.

Prof. Lăcrămioara Cocuți

